text: SSW-medlem Silke Hinrichsen er død
  08 marts 2012 kl. 15.05
  Efter længere tids sygdom er landdagsmedlem Silke Hinrichsen (SSW) død. Hun blev 55 år.
  - I Silke Hinrichsen har vi ikke kun mistet en kompetent og engageret partifælle - men også en elsket og højt skattet kollega, siger formand for SSWs landdagsgruppe, Anke Spoorendonk til Flensborg Avis.
  Silke Hinrichsen blev medlem af SSW i 1975, den Sydslesvigske vælgerforening og danske mindretalsparti. I 2000 blev hun for første gang valgt i den Slesvig-Holstenske landdag. I 2009 blev hun valgt ind i landdagen i Kiel, hvor hun var SSW-gruppens stedfortrædende formand. I sidste uge måtte hun trække sig som kandidat til det kommende valg på grund af sygdom.
  